Ka sekai, ela tlhoko kafa Jehofa a neng a tlhokomela moporofeti Elija ka gone. Fa Elija a ne a kgobegile marapo e bile a boifa mo a neng a tshabela kwa nageng, a Jehofa o ne a omanya moporofeti yono le go mo laela gore a boele kwa kabelong ya gagwe? Nnyaa. Jehofa o ne a romela moengele gabedi gore a tsose Elija ka bonolo mme a mo fe dijo. Le fa go le jalo, malatsi a le 40 moragonyana, Elija o ne a sa ntse a tlhobaela e bile a boifa. Ke eng gape se Jehofa a neng a se dira go mo thusa? Sa ntlha, Jehofa o ne a bontsha gore a ka mo sireletsa. Sa bobedi, o ne a gomotsa Elija ka “lentswe le le sisibetseng, le le kwa tlase.” Kwa bofelong, Jehofa o ne a senola gore go ne go na le batho ba bangwe ba le diketekete ba ba neng ba mo obamela ka boikanyegi. Go ise go ye kae, Elija o ne a nna moporofeti yo o tlhagafetseng gape. (1 Dikgosi 19:1-19) Re ithuta eng? Fa Elija a ne a fekeediwa ke go tlhobaela, Jehofa o ne a dirisana le ene ka bopelotelele e bile a mo utlwela botlhoko. Jehofa ga a fetoga. Le gompieno o sa ntse a re kgathalela ka tsela e e tshwanang.